ઓસ્કરને પકડીને લાવ્યા હતા એ જ બંને અધિકારી તેને બીજા માળે લઈ ગયા. તેની તલાશી લેવામાં આવી અને સિગરેટ ઉપરાંત કંઈક ખરીદી કરવા માટે સો ઝ્લોટીની રકમ તેના ખિસ્સામાં રહેવા દેવામાં આવી. પછી ઓસ્કારે ધાર્યું હતું તે રીતે, વોશબેસિન, ટોઇલેટ અને બારીઓ પર ધુળિયા પડદા સાથેના નજીકમાં જ આવેલા સૌથી સરસ કમરામાં તેને પૂરી દેવામાં આવ્યો. સામાન્ય રીતે ઉચ્ચ પદવીધારી અધિકારીઓની પુછપરછ કરતી વખતે તેમને આવા કમરામાં રાખવામાં આવતા હોય છે. જેથી, નિર્દોષ છોડી મૂકવામાં આવે તો પણ એ વ્યક્તિ આવા કમરામાં રાખવા બદલ કોઈને ફરિયાદ તો ન જ કરી શકે, ઉલટાના એણે ગેસ્ટાપોના વખાણ કરવા પડે! અને એ વ્યક્તિ જો દગાબાજ, બળવાખોર કે આર્થિક ગુનેગાર હોવાનું જણાય, તો કોઈ છૂપા દરવાજાની ફરસ ખૂલી જાય એટલી સરળતાથી તેને નીચેના માળે આવેલી કોટડીમાં પાછો પહોંચાડી શકાય! અને ત્યાંથી સીધો જ લોહી નિંગળતી બેભાન હાલતમાં મોન્ટેલ્યૂપિકની જેલ તરફ રવાના થતા રેલના ડબ્બાઓમાં પણ પહોંચી જાય, જ્યાં તેને જેલની કોટડીની અંદર જ લટકાવી દેવામાં આવે! ઓસ્કરે એ છૂપા દરવાજાની કલ્પના પણ કરી લીધી. મનોમન એણે નક્કી કરી લીધું, કે મને જો કોઈએ હાથ પણ અડાડ્યો છે, તો તેને તો હું રશિયા ભેગો જ કરી દઈશ!